有嘆  其二
作者：陳造
朝代：宋

paragraphs: 郊原二月天，節物屬丹素。
山風欻雪花，野屋欲冰柱。
破除酒邊興，截斷口前句。
誰將萬玉妃，一一事嬌妬。
東皇不無情，退縮自失據。
史君文章家，客子舊能賦。
茲游豈偶然，擬作袖手去。
江梅孤舊約，桃花悵前度。
漂忽幾何時，林影映沙步。
層雲放曒日，瑩澈等僧悟。
一笑百慮餘，如世有晚遇。
預知詩及門，新語謝鹽絮。